**ยูอิ มิซูโนะ** (ญี่ปุ่น: 水野 由結; โรมาจิ: *Mizuno Yui*; เกิดวันที่ 20 มิถุนายน ค.ศ. 1999) เป็นนักร้อง นักดนตรี นางแบบ และนักแสดงชาวญี่ปุ่น เธอเป็นอดีตสมาชิกกลุ่มดนตรีแนวคาวาอีเมทัล เบบี้เมทัล และอดีตสมาชิกกลุ่มไอดอล ซากูระกากูอิน เธอออกจากเบบี้เมทัลเมื่อเดือนตุลาคม ค.ศ. 2018 เนื่องจากปัญหาสุขภาพ

ประวัติ
-------

เมื่อวันที่ 2 สิงหาคม ค.ศ. 2010 ขณะอายุ 11 ปี ยูอิได้เข้าร่วมซากูระกากูอิน กลุ่มไอดอลสังกัดอะมิวส์ เธอได้เข้าร่วมในเวลาเดียวกันกับสมาชิกเบบี้เมทัลอีกคนชื่อ โมอะ คิกูจิ โดยในขณะนั้น ซากูระกากูอินยังไม่ได้ออกซิงเกิลแรก ระหว่างการออดิชัน ยูอิและโมอะได้แสดงเต้นโคเวอร์เพลง "โอเวอร์เดอะฟิวเจอร์" (Over The Future) ของคาเรนเกิลส์ (Karen Girl's) ซึ่งมีสมาชิกประกอบด้วย อายามิ มูโต และซูซูกะ นากาโมโตะ ซึ่งเข้าร่วมซากูระกากูอินก่อนหน้านี้ไม่นาน

สมาชิกซากูระกากูอิน นอกจากจะทำการแสดงด้วยกันทั้งหมดแล้ว ยังแบ่งออกเป็นกลุ่มย่อยเรียกว่า ชมรม แต่ละชมรมมีกลุ่มดนตรีของตัวเองและบันทึกเพลงของตัวเอง ในตอนแรก ยูอิและโมอะได้เป็นสมาชิกในชมรมคทา (บาตงบุ) มีกลุ่มดนตรีชื่อ ทวิงเกิลสตาส์ (Twinklestars) และหลังจากนั้นก็ได้ร่วมทีมกับซูซูกะ นากาโมโตะ ในชมรมดนตรีหนัก (จูองบุ) มีกลุ่มดนตรีที่ชื่อ เบบี้เมทัล โดยก่อนที่จะตั้งชมรมนี้ ทั้งสามคนไม่มีใครรู้จักดนตรีเฮฟวีเมทัลมาก่อน

ในปี ค.ศ. 2012 เบบี้เมทัลได้กลายเป็นกลุ่มดนตรีอิสระแยกตัวออกจากซากูระกากูอิน ส่วนยูอินั้นจบการศึกษาจากซากูระกากูอินในปี ค.ศ. 2015 และออกมาทำการแสดงกับเบบี้เมทัลอย่างเต็มตัว ยูอิและโมอะเคยได้แต่งเพลง "ยงโนะอูตะ" (เพลงสี่) ด้วยกันบนรถบัส โดยเป็นเพลงในอัลบั้มชุดแรกที่ออกจำหน่ายเมื่อปี ค.ศ. 2014 และได้รับเครดิตผู้แต่งเพลงในอัลบั้มภายใต้ชื่อว่า "แบล็กเบบี้เมทัล" ต่อมาได้ออกอัลบั้มชุดที่สอง *เมทัลรีซิสแทนซ์* ซึ่งออกจำหน่ายในปี ค.ศ. 2016

ในเดือนธันวาคม ค.ศ. 2017 ยูอิไม่ได้เข้าร่วมแสดงกับเบบี้เมทัลในงาน Legend S: Baptism XX รวมถึงไม่ได้เข้าร่วมทัวร์ที่สหรัฐอเมริกาที่จัดขึ้นเมื่อเดือนพฤษภาคม ค.ศ. 2018 โดยไม่มีการแจ้งล่วงหน้า ท่ามกลางการคาดเดาของแฟนคลับเกี่ยวกับสถานะของยูอิกับเบบี้เมทัล บริษัทที่เป็นตัวแทนของเบบี้เมทัลในอเมริกาก็ได้ออกมาตอบคำถามในนิตยสาร*ออลเทอร์นาทิฟเพรส* (Alternative Press) ว่า "ยูอิเมทัลยังคงเป็นสมาชิกของวง แต่เธอไม่ได้มาร่วมทัวร์ในสหรัฐอเมริกาในครั้งนี้" อย่างไรก็ตาม เธอก็ยังคงไม่เข้าร่วมทัวร์กับเบบี้เมทัลที่ยุโรปในเดือนมิถุนายน ค.ศ. 2018 จนกระทั่งวันที่ 19 ตุลาคม ค.ศ. 2018 เบบี้เมทัลได้ประกาศอย่างเป็นทางการว่า ยูอิเมทัลจะไม่เข้าร่วมทัวร์และจะไม่เป็นสมาชิกของเบบี้เมทัลอีกต่อไป เนื่องจากสุขภาพไม่ดี ไม่นานหลังจากที่ตัดสินใจออกจากวง ยูอิเองก็ได้เขียนข้อความแถลงการณ์ว่าเธออยากจะทำงานเป็นศิลปินเดี่ยวในอนาคต

ชีวิตส่วนตัว
------------

ยูอิ มิซูโนะในปี ค.ศ. 2015
ขณะอยู่ชั้นประถมปีที่ 3 ยูอิเป็นแฟนของคาเรนเกิลส์ กลุ่มไอดอลที่ซูซูกะ นากาโมโตะ เคยอยู่ก่อนหน้า และมีความฝันที่จะเป็นสมาชิกในนั้น แต่วงก็ถูกยุบไป โดยยูอิก็ได้เข้าชมคอนเสิร์ตอำลาและได้พบสมาชิกทั้งสามคน ต่อมาในคอนเสิร์ต Legend "D" ของเบบี้เมทัลปี ค.ศ. 2012 เบบี้เมทัลได้แสดงโคเวอร์เพลงของคาเรนเกิลส์ "โอเวอร์เดอะฟิวเจอร์" ยูอิกล่าวว่าช่วงเวลานั้นเป็นช่วงเวลาที่ความฝันของเธอกลายเป็นจริง

ยูอิชอบรับประทานมะเขือเทศ และชอบรับประทานทั้งลูก เธอกล่าวว่าเธออยากจะรับประทานมะเขือเทศแม้ว่าโลกกำลังจะสิ้นสุด ยูอิได้เขียนในสมุดไดอารีของซากูระกากูอินว่าเธอชอบดูดาว เธอชอบมองดูดาวบนฟ้าระหว่างทางกลับจากโรงเรียนถึงบ้าน และยังเขียนในไดอารีอีกว่าเธอชอบอ่านหนังสือเกี่ยวกับกลุ่มดาวอีกด้วย ยูอิมีพี่ชาย 1 คน และน้องชาย 1 คน

ส่วนเกี่ยวข้อง
--------------

* ซากูระกากูอิน (ค.ศ. 2010–2015)
	+ ทวิงเกิลสตาส์ (Twinklestars; หน่วยย่อยของซากูระกากูอิน)
	+ มินิ-ปาตี (Mini-Pati; หน่วยย่อยของซากูระกากูอิน)
* เบบี้เมทัล (ค.ศ. 2010–2018)
	+ แบล็กเบบี้เมทัล (หน่วยย่อยของเบบี้เมทัล)

อ้างอิง
-------

1. 1 2  "水野 由結 - アミューズ オフィシャル ウェブサイト". Amuse. สืบค้นเมื่อ 2014-03-15.
2. ↑  "菊地 最愛 - アミューズ オフィシャル ウェブサイト". Amuse. สืบค้นเมื่อ 2014-03-15.
3. ↑  Mila Puspita (2013-09-25), *Sakura Gakuin Yui&Moa Sakura Gakuin Entrance exam Over The Future]*, สืบค้นเมื่อ 2017-12-26
4. ↑  Hudson, Alex (10 July 2014). "Did Babymetal invent 'cute metal' and what is it?". *BBC*. UK. สืบค้นเมื่อ 2014-12-06.
5. ↑  "BABYMETAL: 'Cutest Headbangers On The Planet'". *Razor TV* (ภาษาญี่ปุ่น และ อังกฤษ). Singapore. December 2013. คลังข้อมูลเก่าเก็บจากแหล่งเดิมเมื่อ 2014-03-26. สืบค้นเมื่อ 2014-03-15.
6. ↑  "12～13歳女の子の「ヘビメタアイドル」 「さくら学院 BABYMETAL」に世界が大注目" [12 to 13 Year Old Girls World's Hottest "Heavy Metal Idols" – Sakura Gakuin's BABYMETAL]. *J-CAST* (ภาษาญี่ปุ่น). 2011-12-16. สืบค้นเมื่อ 2013-04-18.
7. ↑  さくら学院が転入生6名迎え12名体制に、生徒会長は磯野莉音 [Sakura Gakuin welcomes 6 new members, bringing total to 12. Rinon Isono becomes Student Council President]. *Natalie* (ภาษาญี่ปุ่น). Japan: Natasha,Inc. 2015-05-07. สืบค้นเมื่อ 2015-05-07.
8. ↑  "K-bleJungle intervista BABYMETAL (KJ on the Road)". *Associazione Ochacaffè*. 2015-06-15. สืบค้นเมื่อ 2015-06-22.
9. ↑  Pettigrew, Jason. "Yuimetal is still in BABYMETAL". *Alternative Press*. สืบค้นเมื่อ 11 May 2018.
10. ↑  "Important Announcement from BABYMETAL". Babymetal. October 19, 2018. เก็บจากแหล่งเดิมเมื่อ October 20, 2018. สืบค้นเมื่อ October 19, 2018.
11. ↑
12. ↑
13. ↑  "15歳" [15 Years Old]. *Sakura Gakuin Ofisharu Burogu* さくら学院オフィシャルブログ [*Sakura Gakuin Official Blog*] (ภาษาญี่ปุ่น). สืบค้นเมื่อ 2014-06-20.
14. ↑  "Moa Kikuchi & Yui Mizuno Self Biographies before Sakura Gakuin". *Gekkan Entame*. Vol. 8. 2014. สืบค้นเมื่อ 2018-05-09.
15. ↑  "BabyMetal Play 'Wikipedia: Fact or Fiction". *Loudwire*. Loudwire.com. สืบค้นเมื่อ 30 September 2017.
16. 1 2  "さくら学院 水野由結への100の質問【完全版】 | エンタメNEXT - アイドル情報総合ニュースサイト" [100 questions to Sakura Gakuin’s Mizuno Yui]. *エンタメNEXT - アイドル情報総合ニュースサイト* (ภาษาญี่ปุ่น). สืบค้นเมื่อ 2018-05-09.
17. 1 2  "興味のあること" [About what I am interested in]. *Sakura Gakuin Ofisharu Burogu* さくら学院オフィシャルブログ [*Sakura Gakuin Official Blog*] (ภาษาญี่ปุ่น). 2015-01-21. สืบค้นเมื่อ 15 October 2019.
18. ↑  "祝★５０" [Celebration ★ 50]. *Sakura Gakuin Ofisharu Burogu* さくら学院オフィシャルブログ [*Sakura Gakuin Official Blog*] (ภาษาญี่ปุ่น). 2012-10-23. สืบค้นเมื่อ 2018-06-07.

แหล่งข้อมูลอื่น
---------------

* หน้าโปรไฟล์อย่างเป็นทางการในเว็บไซต์อะมิวส์